Sjostedta strigeto

La Sjostedta strigeto (Glaucidium sjostedti laŭ kio ankaŭ Strigeto de Sjöstedt) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi reproduktiĝas en okcidenta centra Afriko.

Aspekto
La strigeto de Sjöstedt estas malgranda strigo, kiu havas brunajn kapon, kolon kaj supran dorson dense markitajn per maldikaj, blankaj strioj, dum la ceteraj supraj partoj estas profunde ruĝecbrunaj. Estas ampleksa strieco sur la brusto, kie multaj malhelbrunaj strioj troviĝas kontraŭ la hela cinamobruna fono; la strieco fariĝas pli difuza direkte al la malsupra ventro kaj pugareo. Ĝi havas distingan vizaĝon, kun fortaj, blankaj brovoj super brilflavaj okuloj. Junuloj similas al plenkreskuloj, sed ĝenerale estas pli palaj, kun flavecbruna nuanco en la subaj partoj kaj malforta strieco sur la supra brusto, malheliĝante por fariĝi kaŝtankolora ĉirkaŭ la gorĝo.

Voĉo
La strigeto de Sjöstedt havas distingan krion, kiu povas esti transskribita kiel "kruo-kruo-kruo", kiu plej ofte estas farata ĉirkaŭ tagiĝo kaj krepusko.

Distribuado kaj habitato
La strigeto de Sjöstedt troviĝas en okcidenta Centra Afriko, de sudorienta Niĝerio orienten tra Kameruno ĝis la Centrafrika Respubliko, kaj suden al Ekvatora Gvineo, Gabono, norda Respubliko Kongo kaj nordokcidenta kaj centra Demokratia Respubliko Kongo.

La strigeto de Sjöstedt ĝenerale limiĝas al malaltaj primaraj arbaroj; ĝi evitas regionojn, kiuj estas aparte humidaj, kaj la arbarajn randojn. Ĝi troviĝas je alta altitudo sur Monto Kameruno.

Kutimaro
La strigeto de Sjöstedt estas noktema specio, kiu ĉasas dumnokte en la arbara subvegetaĵaro. Ĝia dieto konsistas el insektoj kiel akridoj, sed ankaŭ araneoj, kraboj, musoj, malgrandaj serpentoj kaj birdidoj. Kiam strigeto estas ĝenata de sia taga ripozejo, ĝi ofte rezultas en ĉikanada konduto fare de malgrandaj birdoj, ekzemple paserinoj. La reprodukta sezono de la strigeto de Sjöstedt estas malmulte konata, kvankam ĝi demetas ovojn en julio en Gabono kaj idoj estis trovitaj en nestoj dum granda parto de la jaro en Kameruno. La maskloj estas teritoriemaj, laŭte kriante por allogi inojn kaj por averti eble rivalajn masklojn. La nesto estas en kavaĵo aŭ natura arbotruo, kie la ino demetas almenaŭ du ovojn, kun kovada periodo de ĉirkaŭ unu monato.

Etimologio
La specio estis nomita laŭ la sveda natursciencisto Bror Yngve Sjöstedt.

 Referencoj 

 Birds of The Gambia de Barlow, Wacher kaj Disley, ISBN 1-873403-32-1

 Eksteraj ligiloj 

Kategorio:Strigedoj
Kategorio:Birdoj de Afriko